<classify> NAIBU Waziri wa Maji, Jumaa Aweso pichani ameamuru kukamatwa kwa viongozi wanne wa Mradi wa Maji wa Makilenga wa zaidi ya Sh bilioni 3.6 uliopo Tarafa ya Kingori wilayani Arumeru baada ya kubainika kufanya ubadhirifu.Waliokamatwa na kuwekwa chini ya ulinzi ni Mhasibu wa mradi, Waliaranga Kisetu, Mwenyekiti wa Mradi Goodhope Nnko, Meneja Onest Kyori na Ndelelo Kaaya ambaye ni Fundi Msaidizi.Akitoa amri hiyo baada ya kusikiliza wananchi wa maeneo ya Kingori na Malula, Aweso aliwauliza utaratibu wa ugawaji maji katika vijiji 22 upoje na mradi na una akiba ya kiasi gani, viongozi hao walishindwa kujibu.Nyie eneo hili mmeshindwa kusimamia mradi mnatatizo la uongozi na kuanza kutoa maji kwa upendeleo kwa baadhi ya vijiji na vingine mkiwanyima, wengine kwa vigezo vyenu siwezi kuwavumilia, alisema Aweso.Aidha, aliahidi akienda wizarani atatuma timu ya wakaguzi ili waje kukagua mradi huo ili kubaini vizuri kiasi halisi na vifaa vya mradi vilivyoibwa. Alisema serikali haiwezi kukubali kuona watu wanagawa maji kwa kuendeleza ukabila.Huu mradi serikali imegharamia na kila mwaka wanakusanya zaidi ya shilingi milioni tano, lakini mpaka sasa kwa miaka mitano nawauliza akiba yao ngapi wanasema shilingi milioni moja.. huu wizi mkubwa lazima muwe chini ya ulinzi, alisema Naibu Waziri wa Maji.Aliagiza bodi ya mradi huo lazima iwe na uwakilishi wa wenyeviti wa vijiji vyote ili kuweka usawa katika ugawaji wa maji. Naye Mkuu wa Wilaya ya Arumeru, Jerry Muro akizungumza kabla ya kumkaribisha naibu waziri, alimwomba kufumua bodi hiyo ili vijiji vyote vinufaike na maji.Alisema shida kubwa katika eneo hilo ni kutofautiana kati ya wenyewe na wenyewe na kuwaletea shida wananchi kwa maslahi yao. Kwa upande wao, wananchi wa eneo la Kingori, Mwaija Omari na Mathayo Mbise walimwomba Aweso kumaliza tatizo la maji linalowakabili sababu wanabaguliwa na mradi huo kwa sababu ya ukabila.Sisi hapa tunabaguliwa maji hatupati sisi wa chini huku Kingori sababu wengi tumehamia sio wenyeji Wameru mpaka wanafikia hatua kutuita Madokoo hii sio sawa tunaomba serikali itusaidie tunateseka sana, alisema Mwaija.  <topic>: kitaifa 